b'\n_START_ARTICLE_\nCarrie Prejean\n_START_SECTION_\nZasebno \xc5\xbeivljenje\n_START_PARAGRAPH_\nCaroline Michelle \xc2\xbbCarrie\xc2\xab\xc2\xa0Prejean se je rodila v San Diegu, Kalifornija, Zdru\xc5\xbeene dr\xc5\xbeave Amerike, kot h\xc4\x8di Francine Coppola in Wilberta Prejeana. Njena mama ima italijanske korenine. Vzgojena je bila v evagelin\xc4\x8dansko-kr\xc5\xa1\xc4\x8danskem gospodinjstvu v Visti, Kalifornija. Njena star\xc5\xa1a sta se lo\xc4\x8dila leta 1988._NEWLINE_Leta 2005 je Carrie Prejean maturirala na srednji \xc5\xa1oli Vista. Nato je pri\xc4\x8dela s \xc5\xa1tudijem na kr\xc5\xa1\xc4\x8danskem kolid\xc5\xbeu San Diego, evangeli\xc4\x8danskem zasebnem v El Cajonu, Kalifornija. \xc5\xa0e danes obiskuje cerkev, imenovano The Rock Church, kjer pogosto deluje kot prostovoljka. Kot prostovoljka deluje tudi za organizacijo Luv-em-Up iz El Cajona, kjer pomaga otrokom z motnjami v razvoju. Izobra\xc5\xbeuje se za logopedinjo._NEWLINE_2. julija 2010 se je Carrie Prejean v San Diegu, Kalifornija poro\xc4\x8dila z NFL-jevim podajalcem Kyleom Bollerjem. 11. novembra 2010 sta oznanila, da maja 2011 pri\xc4\x8dakujeta svojega prvega otroka. 11. maja 2011 se jima je rodila h\xc4\x8derka po imenu Grace Christina.\n_START_SECTION_\nLepotna tekmovanja\n_START_PARAGRAPH_\nLeta 2007 je Carrie Prejean sodelovala na tekmovanju za miss Kalifornije, kjer je zasedla drugo mesto in postala prva spremljevalka miss Kalifornije 2008._NEWLINE_Naslednjega leta je ponovno sodelovala na tekmovanju za miss Kalifornije in nasledila Raquel Beezley kot miss Kalifornije ter se udele\xc5\xbeila tudi tekmovanja za miss Zdru\xc5\xbeenih dr\xc5\xbeav Amerike leta 2009. 19. aprila 2009 je v Las Vegasu, Nevada postala prva spremljevalka miss Zdru\xc5\xbeenih dr\xc5\xbeav Amerike. Zaradi svojega kontroverznega odgovora na zadnje vpra\xc5\xa1anje, ki ga je bila med tekmovanjem vpra\xc5\xa1ana, je pritegnila veliko pozornosti javnosti.\n_START_SECTION_\nPo tekmovanju za miss ZDA\n_START_PARAGRAPH_\nKasneje je nacionalna organizacija za zakonsko zvezo posnetke iz tekmovanja za miss ZDA uporabila za oglase, ki so ljudi opozarjali pred zakoni med istospolnimi partnerji in da si aktivisti, ki tovrstne zakone podpirajo, \xc5\xbeelijo, da bi njihovi nasprotniki ostali tiho. Carrie Prejean je najelo kr\xc5\xa1\xc4\x8dansko podjetje za odnose z javnostjo. V poznem aprilu je vodila podelitev nagrad Gospel Music Association Dove Awards v Nashvilleu, Tennessee. Spregovorila je 29. aprila 2009 tudi za univerzo Liberty._NEWLINE_1. maja tistega leta je Carrie Prejean nastopila v oddaji On the Record w/ Greta Van Susteren, kjer je dejala, da o zakonih med istospolnimi partnerji pravzaprav ni imela mnenja, da pa podpira dolo\xc4\x8dene pravice homoseksualnih parov, kot so na primer obiski bolni\xc5\xa1nic. Dejala je tudi, da bi se bila pripravljena sre\xc4\x8dati s predstavniki najve\xc4\x8dje organizacije za boj za pravice homoseksualcev v Kaliforniji, \xc2\xbb\xc4\x8de sre\xc4\x8danje ne bi bilo politi\xc4\x8dno\xc2\xab.\n_START_SECTION_\nKr\xc5\xa1enje pogodbe\n_START_PARAGRAPH_\nOrganizatorji tekmovanja za miss Kalifornije so poro\xc4\x8dali, da je Carrie Prejean kr\xc5\xa1ila njihovo pogodbo, ker se je za enega od internetnih blogov fotografirala deloma gola, s svojim hrbtom, obrnjenim proti fotoaparatu. Carrie Prejean je fotografije ozna\xc4\x8dila za manekensko delo, lastnik organizacije Miss Universe, Donald Trump, pa se je strinjal z njo: \xc2\xbbSmo v enaindvajsetem stoletju. Menimo, da so fotografije popolnoma v redu\xc2\xab\xc2\xa0in da \xc2\xbbso bile nekatere fotografije pravzaprav \xc4\x8disto ljubke.\xc2\xab Donald Trump je njen pogled na zakon med istospolnimi partnerji primerjal z dolo\xc4\x8denimi kontroverznimi mnenji predsednika Baracka Obame, in Maggie Gallagher, predsednica nacionalne organizacijeza zakonsko zvezo, sta 5. maja dejala, da to ni bilo povezano z njihovo organizacijo._NEWLINE_Kljub temu, da jo je na za\xc4\x8detku podpiral, se je Donald Trump 10. junija 2009 strinjal, da se pogodbo s Carrie Prejean prekine, predvsem zato, ker je slednja \xc2\xbb\xc5\xa1e naprej kr\xc5\xa1ila njihovo pogodbo.\xc2\xab Carrie Prejean je trdila, da so jo podjetje K2 Productions in producenti tekmovanja za miss Kalifornije spodbujali k temu, da bi pozirala za Playboy in se pojavi v resni\xc4\x8dnostnem \xc5\xa1ovu Slavna oseba sem, spravite me od tu!, a producent podjetja K2 Productions, Keith Lewis, je trdil, da jo je le obvestil o vseh ponudbah, ki so se pojavile. Avgusta 2009 je Carrie Prejean to\xc5\xbeila organizatorje tekmovanja za miss Kalifornije na podlagi razli\xc4\x8dnih civilnih razlogov, kot so obrekovanje, klevetanje, verska diskriminacija in nedovoljena objava zasebnih zdravstvenih kartotek. Podjetje K2 Productions je objavilo protiterjatvo in \xc5\xbeelelo nekaj dobi\xc4\x8dka od njene takrat prihajajo\xc4\x8de knjige, s katero naj bi kr\xc5\xa1ila pogodbo, ki jo je podpisala, ko se je vpisala na tekmovanje za miss Kalifornije, ter zahtevalo vrnitev posojila v vi\xc5\xa1ini 5.200 $, ki so ji ga dali za njene prsne vsadke. 3. novembra 2009 so poro\xc4\x8dali, da sta se Carrie Prejean in podjetje K2 pogodila in opustila svoji to\xc5\xbebi; kak\xc5\xa1na je bila pogodba, niso razkrili. CNN je kasneje poro\xc4\x8dal, da se je Carrie Prejean s podjetjem pogodila predvsem zato, ker so na\xc5\xa1li posnetek s seksualno vsebino, v kateri nastopa ona sama.\n_START_SECTION_\nStill Standing\n_START_PARAGRAPH_\nNovembra 2009 je Carrie Prejean preko zalo\xc5\xbebe Regnery Publishing izdala avtobiografijo z naslovom Still Standing: The Untold Story of My Fight Against Gossip, Hate, and Political Attacks (v prevodu: \xc5\xa0e vedno stojim: Nepovedana zgodba mojega boja proti opravljanju, sovra\xc5\xbetvu in politi\xc4\x8dnim napadom). V knjigi Carrie Prejean govori o tem, za kar verjame, da so bili nepravi\xc4\x8dni napadi nanjo s strani levi\xc4\x8darsko usmerjenih medijev, in tem, kar je sama opisala kot \xc2\xbbma\xc5\xa1\xc4\x8devalno kampanjo\xc2\xab\xc2\xa0v Hollywoodu, v knjigi pa se je osredoto\xc4\x8dila tudi na svoje konzervativne vrednote. V incidentu, povezanim s promocijo knjige, je bil njen pojav v oddaji Larry King Live, kjer jo je Larry King vpra\xc5\xa1al, zakaj se je pogodila z organizatorji tekmovanja za miss Kalifornije; Carrie Prejean je to vpra\xc5\xa1anje ozna\xc4\x8dila za \xc2\xbbneprimerno\xc2\xab.'